ตลาดหุ้นเอเชียปรับลงภาคบ่ายนี้ เหตุวิตกเฟดขึ้นดบ.-สินค้าโภคภัณฑ์ปรับตัวลง
ตลาดหุ้นเอเชียปรับตัวลงในการซื้อขายภาคบ่ายวันนี้ เนื่องจากความกังวลเกี่ยวกับแนวโน้มที่ธนาคารกลางสหรัฐจะปรับขึ้นอัตราดอกเบี้ยในการประชุมเดือนธ.ค. รวมทั้งแรงเทขายที่มีเข้ามาในหุ้นกลุ่มสินค้าโภคภัณฑ์ ภายหลังจากที่สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (11 พ.ย.)
13 พ.ย. 2558

ผู้สื่อข่าวรายงานว่า ตลาดหุ้นเอเชียปรับตัวลงในการซื้อขายภาคบ่ายวันนี้ เนื่องจากความกังวลเกี่ยวกับแนวโน้มที่ธนาคารกลางสหรัฐจะปรับขึ้นอัตราดอกเบี้ยในการประชุมเดือนธ.ค. รวมทั้งแรงเทขายที่มีเข้ามาในหุ้นกลุ่มสินค้าโภคภัณฑ์ ภายหลังจากที่สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (11 พ.ย.)
โดยดัชนี HSI ตลาดหุ้นฮ่องกงปิดภาคเช้าที่ 22,415.87 จุด ลดลง 473.05 จุด, -2.07% ดัชนี FBMKLCI ตลาดหุ้นมาเลเซียปิดภาคเช้าที่ 1,661.43 จุด ลดลง 1.77 จุด, -0.11% ดัชนีเซี่ยงไฮ้คอมโพสิตร่วง 1.2% ปิดภาคเช้าที่ 3,590.82 จุด
ทั้งนี้นายสแตนลีย์ ฟิสเชอร์ รองประธานธนาคารกลางสหรัฐ (เฟด) เปิดเผยว่า เศรษฐกิจสหรัฐมีการปรับตัวที่ค่อนข้างน่าพอใจ แม้ว่าเผชิญปัจจัยถ่วงจากดอลลาร์ที่แข็งค่าและเศรษฐกิจโลกที่อ่อนแอ
ด้านนายฟิสเชอร์ประเมินว่าเฟดอาจจะปรับขึ้นอัตราดอกเบี้ยในการประชุมนโยบายการเงินเดือนธ.ค. และคาดว่า เงินเฟ้อในสหรัฐน่าจะปรับตัวขึ้นในปีหน้า
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ ธนาคารกลางมาเลเซียเปิดเผยในวันนี้ว่า ผลิตภัณฑ์มวลรวมภายในประเทศ (GDP) ไตรมาส 3/2558 ขยายตัว 4.7% เมื่อเทียบกับไตรมาส 3 ปีที่แล้ว ซึ่งสอดคล้องกับการคาดการณ์ของนักวิเคราะห์
อย่างไรก็ตาม ตัวเลขดังกล่าวชะลอลงเมื่อเทียบกับไตรมาส 2/2558 ที่ขยายตัว 4.9% เพราะได้รับแรงกดดันจากความอ่อนแอของอุปสงค์ทั้งภายในประเทศและทั่วโลก